**ПРАВИЛА ЗА ДЕЙНОСТ НА КОМИСИЯТА ПО СОЦИАЛНО-БИТОВИ ВЪПРОСИ НА ТРАКИЙСКИ УНИВЕРСИТЕТ**

***Настоящите Правила са гласувани и приети от Комисията по социално-битови въпроси с Протокол № 5 / 07.03.2019 г. Те са съставени на базата на Наредбата за ползване на студентските общежития и столове (прита с ПМС № 235 от 25.09.2008 г.) и от Правилника за условията и реда за настаняване, ползване и вътрешния ред в студентските общежития и за ползване на студентските столове на ССО ЕАД, и на обобщаването на всички взети досега решения на заседания на КСБВ. Задължение на КСБВ е своевременно да актуализира настоящите Правила в съответствие с решенията, взети на заседания нан Комисията.***

1. **ОБЩИ ПОЛОЖЕНИЯ-Назначаване и състав на КСБВ**

**Чл. 1** Комисията по социално-битови въпроси (КСБВ) на студентите се назначава със заповед на ректора на Тракийски университет (ТрУ) на основание Протоколите от проведените общи събрания във всички студентски общежития. Най-малко 70 на сто от състава на Комисията са студенти и докторанти.

**Чл. 2** Общите събрания в студентските общежития се провеждат не по-късно от 15 ноември на текущата учебна година. Председателите на домовите съвети се избират за срок от една година.

**Чл. 3** По традиция КСБВ е в следния състав: председател – зам.-ректора по учебна дейност на ТрУ, и членове – директора на „ССО“ ЕАД, Стара Загора, експерта по СБВ към Ректората на ТрУ, и председателите на домовите съвети на студентските общежития.

1. **ЗАДЪЛЖЕНИЯ НА КСБВ**

**Чл. 1** Задълженията на КСБВ включват:

* Дейности по настаняването на студентите в студентските общежития: обявяване на сроковете за подаване на заявления за ползване на студентско общежитие; изготвяне на класиране на студентите от горните курсове и от първи курс въз основа на получените заявления; изготвяне на списъка за настаняване без класиране; обявяване на дните за настаняване; изготвяне на заповедите за настаняване за всяко лице или семейство;
* Предлага наказания за системно или грубо нарушаване на вътрешния ред, неизплащане на дължимия наем или депозит повече от един месец, за невъзстановяване на причинени щети, и др.
* Разглежда молби за преместване на студенти от едно студентско общежитие в друго;
* Разглежда и се произнася по постъпили жалби;
* Поддържа актуална информацията, отнасяща се за студентските общежития, в сайта на университета.

**Чл. 2** КСБВ заседава поне един път месечно (с изключение на януари, когато по правило е зимната сесия).

1. **НАСТАНЯВАНЕ НА СТУДЕНТИТЕ В СТУДЕНТСКИТЕ ОБЩЕЖИТИЯ**

**Чл. 1** Право на настаняване в общежитие имат право студенти, докторанти и специализанти в редовна форма на обучение. В студентските общежития могат да се настаняват и лица от научно-преподавателския състав до 35-годишна възраст, но за не повече от 5 години.

**Чл. 2** Студентите, докторантите и специализантите в задочна форма на обучение могат да ползват студентските общежития само в случай на свободни места и на свободен наем (т.е. наем, включващ и държавната субсидия).

**Чл. 3** КСБВ на свое заседание определя срока за подаване на заявления от студентите за настаняване в студентско общежитие. Текстът на заявлението може да търпи изменения, ако се налага от обстоятелствата. Първокурсниците подават заявление при записването си в университета заедно с уверение, удостоверяващо че са студенти в ТрУ и приемния им бал.

**Чл. 4** Въз основа на подадените заявления КСБВ изготвя класиране и списък за настаняване без класиране, като при това се спазват следните правила:

* Списъкът за настаняване без класиране включва следните категории: несемейни, разведени или овдовели студенти, които сами се грижат за отглеждането и възпитанието на детето си, ненавършило пълнолетие; студенти с неизвестен или починал родител; несемейни студенти-членове на многодетни семейства, ако някой от братята или сестрите е докторант, специализант, студент или ученик; студенти със 70 и над 70 на сто намалена работоспособност и военноинвалиди; студенти, отглеждани до пълнолетието си в домове за деца, лишени от родителска грижа; редовни докторанти; чуждестранни студенти, които учат на основание междуправителствени спогодби или актове на Министерски съвет.
* Първокурсниците са класират по специалност и в низходящ ред по приемен бал.

**Чл. 5** КСБВ на свое заседание определя датите за настаняване. По правило, за студентите от горните курсове това е работната седмица преди началото на академичната година, а за първокурсниците е уикенда преди началото на академичната година.

**Чл. 6** Студентите от горните курсове се настаняват, след като са представили служебна бележка от касиер-домакина за липсата на финансови задължения към общежитието и уверение от съответния деканат за броя на неположените изпити.

**Чл. 7** Студентите се настаняват лично. В случай, че са възпрепятствани да присъстват, могат да изпратят упълномощено от тях лице, което трябва да представи нотариално заверено, изрично пълномощно.

**Чл. 8** Настанителната заповед за студентите от горните курсове се издава за същата стая, която са ползвали предходната учебна година.

**Чл. 9** При възможност докторантите се настаняват сами в стая.

**Чл. 10** При изразено желание от страна на студента и привъзможност, студентите могат да ползват самостоятелни стаиза студентски общежития Блокове №1, №2, №3, №5 и №6. В студентско общежитие Блок №8 студентите нямат право на самостоятелни стаи.

**Чл. 11** Настанителната заповед се издава за срок от една академична година съгласно приетия академичен план за съответната година. Изключение правят студентите последен курс, на които предстои да се дипломират през текущата академична година. Те се настаняват до датата/месеца на последния държавен изпит.

**Чл. 12** През летните месеци общежитията могат да се ползват от:

* чуждестранни студенти, докторанти и специализанти, приети съгласно ПМС № 103 и № 228 - срокът на пребиваване в студентските общежития на тези студенти се удължава със заповед на ректора и обхваща и летните месеци, като за тези месеци студентите дължат обичайния размер на наема.
* всички студенти, които провеждат летен стаж на територията на гр. Стара Загора – те трябва да представят на касиер-домакина заверено уверение от деканата на факултета за периода на стажа. За периода на стажа студентите дължат обичайния размер на наема.
* всички останали студенти, като през времето на лятната ваканция заплащат обичайния си наем, увеличен с размера на държавната субсидия.

**Чл. 13** Студенти, които не са ползвали студентските общежития по време на летните месеци (и съответно не са плащали наем за тези месеци), и се връщат в своите стаи преди издаването на настанителна заповед за предстоящата учебна година, заплащат цената на нощувки до издаването на настанителна заповед.

1. **ОТГОВОРНОСТ И НАКАЗАНИЯ**

**Чл. 1** За системно или грубо нарушаване на вътрешния ред, неизплащане на дължимия наем или депозит повече от един месец, за невъзстановяване на причинени щети, и др. КСБВ налага следните наказания, които се определят със заповед на ректора:

* Предупреждение за отстраняване от общежитието – като следствие от това наказание студентът се премества в друго общежитие за следващата учебна година;
* Отстраняване от общежитието – това наказание е в сила една календарна година от датата на издаване на заповедта.

**Чл. 2** В зависимост от конкретното нарушение КСБВ може да предложи и други наказания, напр. възстановяване на причинени щети, включване в дейности по облагородяване на пространството около общежитието, и др.

1. **ПРЕМЕСТВАНИЯ**

**Чл. 1** Всички премествания - преместване от едно общежитие в друго или преместване в рамките на едно общежитие – се извършват със заявление от студента до председателя на домовия съвет на съответния блок. Преместванията се съгласуват с касиер-домакините на студенските общежития.

**Чл. 2** Преместванията в рамките на едно общежитие се оформя с протокол, подписан от председателя на домовия съвет и касиер-домакина.

**Чл. 3** При преместванията от едно общежитие в друго задължително се издава нова настанителна заповед.